钦定古今图书集成/明伦汇编/官常典/第796卷 > 雷膺
## 钦定古今图书集成/明伦汇编/官常典/第796卷 > 雷膺

按《元史》本传：“膺字彦正，浑源人。父渊，金监察御史。膺
生七岁而孤，金末，母侯氏挈膺北归浑源，艰险备尝，
织纴以为业，课膺读书。膺笃志于学，事母以孝闻。太
宗时，诏郡国设科选试，凡占儒籍者，复其家。膺年甫
弱冠，得与其选，愈自砥砺，遂以文学称。丞相史天泽
镇真定，辟为万户府掌书记。世祖即位，初置十路宣”
抚司，诏选耆旧使副子弟为僚属，授膺大名路宣抚
司员外郎。中统二年，翰林承旨王鹗、王磐荐膺为翰
林修撰、同知制诰，兼国史院编修官。五年，调陕西、西
蜀、四川按察司参议。至元二年，改陕西五路转运司
谘议。四年，用兵于蜀，佩金符，参议左壁总帅府事。师
还，升承务郎、同知恩州事。宪府表荐其能，遂入拜监
察御史。首以“正君心、正朝廷百官”为言，又斥聚敛之
臣不宜作相。十一年，加奉议大夫，佥河东山西道提
刑按察司事，以称职闻。十四年，进朝列大夫、山南湖
北道提刑按察司副使。是时，江南新附诸将，市功且
利俘获，往往滥及无辜，或强籍新民以为奴隶。膺出
令得还为民者以数千计。十八年，转淮西江北道提
刑按察副使，以母老辞。二十年，迁行台侍御史，奉母
之官，分司湖广、江西，奏劾按察使二人及行省官吏
之不法者。二十二年，丁母忧，去官。明年，起复，授中议
大夫、江南浙西道提刑按察使。时苏、湖多雨伤稼，百
姓艰食，膺请于朝，发廪米二十万石赈之。江淮行省
以发米太多，议存三之一。膺曰：“布宣皇泽，惠养困穷。
行省，臣职耳，岂可效有司出纳之吝耶？”行省不能夺，
悉给之，时年六十二。即致仕，归老于山阳。二十九年，
征拜集贤学士。成宗即位，朝会上都，召诸故老，咨询
国政，膺为称首，多所建白。一日，延见便殿，奏对称旨，
赐白玉带环一。明年，赐钞五千贯，进秩二品。大德元
年夏六月，以疾卒于京师，年七十三。赠通奉大夫、河
南江北等处行中书省参知政事、护军，追封冯翊郡
公，谥文穆。子肇，顺德路总管府判官。孙豫，南阳府穰
县尹。

### 乌古孙泽

按《元史》本传，“泽字润甫，临潢人。其先女真乌古部，因
以为氏。祖璧，仕金，为明威将军、资用库使，从金主迁
汴。汴城陷，转迁居大名。父仲，倜傥有奇节。遭金季世，
愤无所施用，高言危行，亲交避之，遂纵酒阳狂以自
晦，然教泽特严。泽性刚毅，读书举大略，一切求诸己，
不事章句，才干过人。世祖将取江南，泽以选输钞至”
淮南饷军，丞相阿术见而奇之，补淮东大都督府掾。
至元十四年，元帅唆都下兵闽越，见泽，与语而合，即
辟元帅府提控案牍。时宋广王据福州，改元祥兴，度
我军且至，遂入于海，复聚兵甲子门，其将张世杰攻
泉州，兴化守臣陈瓒举郡应之。文天祥置都督府于
南剑州，守臣张清行都督府事，谋复建宁，闽中郡县
往往复从宋，江东大扰，唆都时军浙东，建信告急，唆
都谋于众曰：“我军当何先？”泽曰：“彼据闽、广，而我往浙
右，非策之善。譬之伐木，务除其根，当先向南。”会行省
檄唆都与左丞塔出会兵甲子门，遂度兵闽关，八战
而至南剑，杀其守臣张清，宋师遂退。冬十月，收福州，
进攻兴化，拔之。唆都怒其民反复，下令屠城，泽屡谏
不听，复前说曰：“世杰不虞我军遽至，方急攻泉州，谋
固其植。我新得泉州，民志未固，旦暮且失守。比我定
兴化，整兵而南，彼树植将日固矣。莫若开其遗民，使
走泉南，扇动之，世杰将胆落而走，是我不战而完泉
州，捷于吾兵之驰救也。”唆都喜，开南门纵民去，因得
脱，死者甚众。世杰得逃民，知兴化已破，乃解泉州围
去。唆都至泉州，部署别将，装大舰趋甲子门，自将下
漳州，军于海丰，引精骑与塔出会。十二月，入广州。十
五年春正月，还击潮州，守将马发备御甚固。泽曰：“潮
人所以城守不下者，以外多壁垒，为之援应也。苐翦
其外应，潮必覆矣。”乃分兵攻其一大垒，破之，馀垒尽
散走，二旬而潮拔马发死焉。既而文天祥军溃于江
西，广王暨张世杰死于海中，唆都还军福建。夏五月，
诏立行中书省于福建，以唆都行参知政事，泽行省
都事，从朝京师，命知兴化军，赐金织衣，赏其善谋也。
继改兴化军为路，授泽行总管府事。民歌舞迎候于道曰：“是吾民复生之父母也。”喜极而继以泣。郡新残
于兵，白骨在野，首下令掩埋之，又衣食其流离之民。
有弃子于道者，置慈幼曹籍而抚育之。郡中恶年少，
喜为不义以资求窜名卒伍，冀后得计功版授官，吏
恐激变，不敢诘。泽悉追毁所授，诛其尤无良者，贪暴
始戢。始，陈瓒以郡应张世杰，民多战死者。至是吏援
例将籍其产，泽语吏曰：“国家至仁，诛止陈瓒，从陈瓒
者犹蒙宥，民奈何连坐？”亟为令曰：“民不幸诖，误从陈
瓒诛，及斗死无后者，其田庐赀产并给其族姻，有司
无所与。”吏不能逆，乃止。当江南未定，盗贼所在有之，
民自相什伍，保卫乡里。及时平，行省议籍为兵，上下
汹汹。泽白行省曰：“国兵非少，今籍民以示少，非所以
安反侧也。且当籍者众，民或有他心”，议遂格。泽又兴
学校，召长老及诸生讲肄经文，行乡饮酒礼，旁郡闻
而慕之，兴化故号多士，咸知向慕，以泽与常衮、方仪
并肖像祀于学宫。至元二十一年，调永州路判官、湖
广平章政事。要《朿木》贪纵淫虐，诛求无厌。或妄言初
归附时，州县长吏及吏胥富人，比屋敛银，将输之官，
银已具而事遂中止。要朿木，即下令责民自实，使者
旁午，随地置狱，株连蔓引，备极惨酷，民以考掠瘐死
者载道，所获不赀，要朿木尽掩有之。有使至永，泽戒
吏美供帐，丰酒食，务顺适其意，使者感愧，无所发其
毒，因间以利害晓之，一郡由是获安。是岁，盗起宝庆、
武冈，皆永旁郡也，行省遣泽讨平之，俘获五百馀人，
简出其诖误者百有五十人。上书言状，诛其首恶者
三十一人，馀得减死。二十六年，丞相桑哥建议考校
钱谷，天下骚动，泽叹曰：“民不堪命矣！”即自上计。行省
要朿木怒曰：“郡国钱粮，无不增羡，永州何为独不然？
此直孙府判倚其才辨慢我，亟拘击之，非死不释也。”
明年，桑哥败，要朿木伏诛，泽始得释。二十九年，湖广
平章政事阔里吉思荐泽才堪将帅，以行省员外郎
从征海南黎。黎人平，军还，上功，授广南西道宣慰副
使。秋七月，并左右两道，归广西宣慰司，置元帅府。泽
为广西两江道宣慰副使，佥都元帅府事。两江荒远
瘴疠，与百裔接，不知礼法。泽作《司规》三十有二章，以
渐为教，其民至今遵守之。又省厩置二十二所，以纾
民力。岁饥，上言蠲其田租，发象州、贺州官粟三千五
百石以赈饥者。既发，乃上其事。时行省平章哈剌哈
孙察其心诚爱民，不以专擅罪之。邕管徼外国数为
寇，泽循行并徼，得阸塞处，布画远迩，募兵伉健者四
千六百馀户，置雷留、那扶十屯，列营堡以守之。陂水
垦田，筑八堨以节潴泄，得稻田若干亩，岁收谷若干
石为军储，边民赖之。海北元帅薛赤干赃利事觉，行
省檄泽验治。泽驰至雷州，尽发其奸赃，纵所掠男女
四百八十二口，牛数千头，金银器物称是，海北之民，
欣忭相庆。御史台言：“乌古孙泽奉使知大体，如汲长
孺；为将计万全如赵充国，可属大任。”诏擢为海北海
南廉访使。故例，圭田至秋乃入租，后遂计月受之。泽
视事三月，民输租计米五百石。泽曰：“‘夫子有言，事君
者先其事，后其食’。吾莅政日浅，而受禄四倍，非情所
安。”量食而入，馀悉委学官，给诸生以劝业。常曰：“士非
俭无以养廉，非廉无以养德。”身一布袍数年，妻子朴
素无华，人皆言之，泽不以为意也。雷州地近海，潮汐
啮其东南陂塘，碱农病焉，而西北广衍平袤，宜为陂
塘。泽行视城阴曰：“三溪徒走海而不以灌溉，此史起
所以薄西门豹也。”乃教民浚故湖，筑大堤，堨三溪潴
之，为斗门七，堤堨六，以制其赢耗；酾为渠二十有四，
以达其注输。渠皆支别为闸，设守视者时其启闭。计
得良田数千顷，濒海广潟，并为膏土。民歌之曰：“舄卤
为田兮，孙父之教。渠之泱泱兮，长我秔稻。自今有生
兮无旱无涝。”至大元年，改福建廉访使。泽夙有德于
闽，闽人安之。有芝五色产于宪司之澄清堂，士民以
为泽之所致。以母年逾八十，求归养长沙。岁馀母丧，
泽以哀毁卒。妻杜，以夫死，饮食不入口者十有三日，
不死，乃复食。泽积官自承直郎至中大夫，谥正宪。子
良祯，仕至中书右丞，以功名终。